b'\n_START_ARTICLE_\nAbarth\n_START_SECTION_\nAbarth & C. S.r.l\n_START_PARAGRAPH_\nEnnen oman yrityksens\xc3\xa4 perustamista Carlo Abarth ty\xc3\xb6skenteli monien kuuluisien nimien, kuten Ferdinand Porschen ja Tazio Nuvolarin, kanssa. Abarth tuotti kilpa-autoja my\xc3\xb6s Simcan kanssa ja valmisti ohessa my\xc3\xb6s pakosarjoja ja -putkistoja. My\xc3\xb6hemmin yritys valmisti erilaisia virityssarjoja katuautoihin, p\xc3\xa4\xc3\xa4asiassa Fiatille.\n_START_SECTION_\nFiat & Abarth\n_START_PARAGRAPH_\nVuonna 1971 Abarth myytiin Fiatille ja kilpa-auto-osasto Enzo Osellalle. Oston j\xc3\xa4lkeen kilpa-auto-osastosta muodostui Fiatin kilpaosasto, jota johti kuuluisa moottorisuunnittelija Aurelio Lampredi. My\xc3\xb6s Fiatin kuuluisat ralliautot Fiat 124 Abarth ja Fiat 131 Abarth kantoivat Abarthin nime\xc3\xa4. My\xc3\xb6hemmin 1980-luvulla Abarth-nime\xc3\xa4 k\xc3\xa4ytettiin esim. Fiat Ritmo Abarthissa. Abarth oli vastuussa my\xc3\xb6s menestyksekk\xc3\xa4\xc3\xa4n Lancia Integralen suunnittelusta. Abarth rakensi ja toimitti my\xc3\xb6s Lancia Martini Racingin kilpa-autot, vastaten my\xc3\xb6s niiden virityksest\xc3\xa4 sek\xc3\xa4 yll\xc3\xa4pidosta. Ennen Lancioiden aikakautta Abarth huolehti my\xc3\xb6s Fiatin kilpatallin autoista. My\xc3\xb6s muita Fiatin merkkej\xc3\xa4, kuten Lancian ja Autobianchin, valmistamia autoja nimettiin uudelleen Abarth-nimen alle. N\xc3\xa4ist\xc3\xa4 malleista kuuluisin oli Autobianchi A112 Abarth._NEWLINE_Viime vuosina Abarth-nimell\xc3\xa4 on merkitty l\xc3\xa4hinn\xc3\xa4 kori- ja varustelusarjoja, kuten esim. Fiat Stilo Abarth.'